text: Ung mand sætter ild til lejlighed: Tre indlagt i Esbjerg
  11 august 2013 kl. 11.44
  En mand midt i 20'erne har ifølge politiet sat ild til sin lejlighed i en etageejendom i den vestjyske by.
  Politiet har anholdt en ung mand, der er sigtet for at have sat ild til en lejlighed på 1. sal i en etageejendom på vejen Daddellunden i Esbjerg sent lørdag aften.
  Motivet til forbrydelsen menes at være nogle familiestridigheder.
  Tre personer, der opholdt sig i en lejlighed på 2. etage i boligbyggeriet, måtte en tur på sygehuset til observation for røgforgiftning, oplyser Syd- og Sønderjyllands Politi. Men ingen andre er tilsyneladende kommet til skade ved branden.
  - Vi får anmeldelsen om branden i etageejendommen klokken 22.11. Da vi kommer derud, har det været nødvendigt at evakuere beboerne i en opgang, fortæller vagtchef Ivan Gohr Jensen, Syd- og Sønderjyllands Politi.
  Brandvæsnet fik hurtigt kontrol over branden, som var blevet antændt i en lejlighed på 1. sal.
  Lejlighedens beboer, der nu er sigtet for forsætlig brandstiftelse, blev søndag fremstillet i grundlovsforhør, hvor han blev varetægtsfængslet i fire uger.
  Den anholdte mand er i midten af 20'erne.
  Nogle af hans familiemedlemmer var til stede, da han antændte branden, der også gik ud over over- og underboens lejligheder i etageejendommen.
  Lejligheden i stueetagen er vandskadet, mens lejligheden på 2. sal blev kraftigt røgskadet.
  